Virallinen lehti nro C 118 , 29/04/1999 s. 0167



KIRJALLINEN KYSYMYS E-3253/98 esittäjä(t): Maren Günther (PPE) komissiolle (28. lokakuuta 1998) Aihe: Komission vuonna 1998 järjestämä kilpailu Komissio järjesti syyskuussa 1998 kaikissa jäsenvaltioissa yhteensä 37 paikkakunnalla kilpailun, jonka tulokset mitätöitiin kilpailussa ilmenneiden lukuisien petostapausten vuoksi. Tämän johdosta kysyn seuraavaa: 1. Mikä on komission arvio siitä, kuinka kalliiksi kilpailun uusiminen tulee eurooppalaisille veronmaksajille? 2. Millainen on komission mielestä oikeudellinen tilanne, jos osallistujat, joista osa tuli kilpailuun kaukaa, nostavat vahingonkorvausvaateita? 3. Millaisiin kurinpidollisiin toimiin komissio aikoo ryhtyä? Komission jäsenen Erkki Liikasenkomission puolesta antama yhteinen vastaus kirjallisiin kysymyksiinP-2922/98, P-2974/98, E-3053/98, E-3079/98, P-3101/98, P-3106/98, P-3136/98 ja E-3253/98 (11. marraskuuta 1998) Komissio päätti peruuttaa kilpailujen KOM/A/8-12/1998 14. syyskuuta 1998 pidetyt esivalintatestit, koska on olemassa riittävä syy olettaa tietoja vuotaneen ainakin yhden kokeen ja ainakin yhden kilpailukielen kohdalla. Kaikkien hakijoiden tasavertaisen kohtelun varmistamiseksi komissio järjestää uudet testit mahdollisimman nopeasti vuoden 1999 alussa. Testien peruuttamisesta on arvioitu aiheutuvan noin 1,2 miljoonan ecun kustannukset. Tutkimukset aloitettiin välittömästi vuodon olosuhteisiin liittyvän vastuun selvittämiseksi. Kaikki vastuullisiksi todettavat henkilöt joutuvat myös korvaamaan komissiolle aiheuttamansa vahingon. Tutkimusten ensimmäisten vaiheiden perusteella komissio on vastikään vienyt asian oikeuteen Brysselissä. Esivalintatesteihin osallistui yhteensä 21 688 hakijaa (30 342 ilmoittautuneesta). Kaikille 30 342:lle kokeisiin hyväksytylle hakijalle on lähetetty kirje, jossa ilmoitetaan kokeiden peruuttamisesta ja uusien esivalintatestien järjestämisestä vuoden 1999 alussa. Komissio on tietoinen ainakin kahdessa koepaikassa 14. syyskuuta 1998 ilmenneistä ongelmista ja on siksi päättänyt tiukentaa koetilanteeseen ja -menettelyyn liittyvien sääntöjen valvontaa ja noudattamista. Säännöt ilmoitetaan uudessa kutsukirjeessä, ja ne sisältyvät myös kirjallisesti ja suullisesti annettaviin ohjeisiin. Komissio on tietoinen siitä, että kyseisten esivalintatestien peruuttaminen vaikuttaa hakijoihin ja koko kilpailujen kulkuun häiritsevästi, mutta edellä mainittujen olosuhteiden vuoksi komissiolla ei ollut muuta keinoa varmistaa kaikkien hakijoiden tasavertaista kohtelua. Komissio on erittäin pahoillaan haitasta, jota tilanne aiheuttaa kilpailuun rehellisesti ja hyvässä uskossa osallistuneille hakijoille. Komissiolta on tiedusteltu, aikooko se korvata matkakulut, joita joillekin kaukaa (etenkin yhteisön ulkopuolisista maista) tulleille hakijoille on koitunut koepaikkakunnalle matkustamisesta. Komissio selvittää parhaillaan, mitä toimenpiteitä olemassa olevien määräysten perusteella voidaan toteuttaa. Komissiolta on myös kysytty, onko se peruuttanut kilpailuja koskaan aiemmin. Heinäkuun 26. päivänä 1997 pidetty kilpailu KOM/B/18/96, joka koski siirtymistä C ura-alueelta B:lle, jouduttiin peruuttamaan kirjallisissa kokeissa ilmenneen vuodon vuoksi. Vuodon olosuhteista tehtiin hallinnollinen tutkimus, jonka perusteella yhtä virkamiestä vastaan aloitettiin kurinpitomenettely 25. heinäkuuta 1997. Menettely on vastikään saatettu loppuun, ja sen perusteella nimittävä viranomainen on päättänyt erottaa kyseisen virkamiehen. Kysyjät voivat halutessaan tutustua myös vastaukseen, jonka komissio antoi parlamentin jäsenen Frode Kristoffersenin suulliseen kysymykseen (H-0910/98) Euroopan parlamentissa lokakuun 1998 ensimmäisen istunnon kyselytunnilla.